google/wiki40b huggingface dataset:
אנדרה האן

קריירת מועדונים

האן החל לשחק כדורגל במועדון הנוער של עיר הולדתו אוטרנדורף. משם עבר לשחק בכמה קבוצות נוער שונות, עד שאת הקריירה המקצוענית שלו ככדורגלן בוגר החל בקבוצת המילואים של המבורג, אליה הצטרף ב-2008. לאחר ששיחק בה שנתיים, הוא עבר לשחק אוברנוילנד, שממוקמת בפרבר של העיר ברמן. במועדונו החדש עורר רושם טוב במהרה, לאחר שכבש 8 שערין ב-15 משחקי ליגה, בחציון הראשון של עונת 2010-2011. אחרי הפתיחה המוצלחת שלו במועדונו החדש, האן זכה למעבר לקבוצת קובלנץ מהליגה הגרמנית השלישית. הוא ערך את הופעת הבכורה שלו בקובלנץ, לאחר שהחליף את תומאס קלאסן, בניצחון 3-2 מול רוט-וייס אהלן. הוא ערך באותה העונה 15 הופעות נוספות עבור קובלנץ, וסיים יחד עם מועדונו במקום ה-11. למרות המקום בו סיימה קובלנץ, היא פרשה מהליגה בשל קשיים כלכליים, דבר שהוביל לעזיבתו של האן. הקבוצה שקפצה על החתמתו הייתה קיקרס אופנבך, גם היא מהליגה השלישית.
אחרי 18 חודשים מוצלחים באופנבך, אנדרה חתם באאוגסבורג מהבונדסליגה, בינואר 2013. בתוך זמן קצר, האן ביסס את מעמדו כשחקן הרכב במועדונו החדש, ושיחק בהרכב הפותח של המועדון ב-12 משחקי ליגה, במחצית השנייה של עונת 2012-2013, ועזר רבות להישרדותה של אוגסבורג בליגה הבכירה בגרמניה. לאחר עונה מוצלחת נוספת ברמתו האישית באוגסבורג, האן חתם בבורוסיה מנשנגלדבאך. באוקטובר 2015 נפצע האן והושבת לתקופה ארוכה, לאחר שספג במשחק ליגה עבירה קשה משחקן שאלקה 04 יוהאנס גייס, שהושעה לחמישה משחקים. 
ביוני 2017 חתם האן בהמבורג. האן שיחק בקבוצה עונה אחת, בה הבקיע שלושה שערים, אך לא הצליח למנוע את נשירתה אל הבונדסליגה השנייה בפעם הראשונה בתולדות המועדון.
לאחר ירידתה של המבורג, חתם האן באאוגסבורג, מועדון בו שיחק בעבר בהצלחה רבה.

קריירה בינלאומית

האן מעולם לא שיחק בסגל נבחרות גרמניה הצעירות, אך לאחר שעבר לשחק במועדון מהליגה הבכירה הגרמניה, וצד את עיניהם של מאמני הנבחרת, הוא זומן לראשונה לסגל נבחרת גרמניה לקראת משחק ידידות מול צ'ילה ב-5 במרץ 2014. האן נמנה בסגל 30 השחקנים המורחב-המוקדם שהציג מאמן הנבחרת הגרמנית יואכים לב, לקראת השתתפותה של גרמניה במונדיאל 2014 בברזיל. לבסוף, האן לא זומן לסגל הרשמי של הנבחרת לטורניר.
Web Services Description Language

Web Services Description Language (בראשי תיבות: WSDL) היא שפה להעברת מידע בין שרת ללקוח בנושא שירות מסוים.

עקרונות פעולה

המידע נועד לאפשר ללקוח לדעת מראש כיצד עליו לפנות לבקשת שירות וכמו כן כיצד יענה השירות לפניה זו.
במסגרת שפה זו מועברים המידעים הבאים: שם השירות, אופן מסירת הנתונים (מהלקוח לשרת) לצורך תיאור הבקשה, אופן קבלת הנתונים (מהשרת ללקוח) במענה לבקשה.
השפה נועדה לאפשר לגורמים הנמצאים במקומות שונים (ולעיתים במערכות הפעלה שונות הפועלות על גבי מחשבים בארכיטקטורות שונות) להסתנכרן ביניהם בצורה מוסכמת ופשוטה.
מוחמד חמאקי

ביוגרפיה

פרק זה לוקה בחסר. אנא תרמו לוויקיפדיה והשלימו אותו.  
כישרון השירה של חמאקי התגלה בתקופת הילדות, כאשר היה שר בטקסים וחגיגות בבית הספר. כבר בתקופת הילדות יכל לשמוע מקצב ולנגן אותו על מספר כלים. 
לחמאקי יש 21 אלבומים, האחרון שבהם יצא בשנת 2019. עם שיריו הבולטים נמנים השיר "نفسي أبقى جنبه" - (בעברית- אני רוצה להיות איתה) והשיר " من قلبي بغني" - (בעברית-שר מהלב שלי).
החל משנת 2018 משמש חמאקי כשופט בתוכנית הכישרונות "דה וויס" (בגרסת העולם הערבי בערוץ MBC) בעונתה הרביעית.
הווש

גאוגרפיה

מחוז הווש מגוון בנופו והוא שייך לשני אזורי נוף שונים של הונגריה: בצפונו משתרעים הרי המאטרה (Mátra) – המגיעים לשיא של 1,014 מטר (הגבוה ביותר בהונגריה) והרי הביק (Bükk). דרום המחוז הוא חלק מהאלפלד – המישור ההונגרי הגדול בעל נוף מישורי לחלוטין. מחוז הווש גובל בדרומו עם אגם הטיסה, האגם המלאכותי הגדול ביותר בהונגריה (127 קמ"ר).

תיירות

במחוז הווש מוקדי תיירות רבים. בבירת המחוז אגר וכן בעיר ג'נג'ש ניתן למצוא מבנים רבים בסגנון הבארוק וכן אתרים היסטוריים הקשורים לתולדות הונגריה. אגם הטיסה הפך בשנים האחרונות חלופה לאגם בלטון המפורסם הן עבור רבים מן הנופשים המקומיים והן עבור תיירים מהארצות השכנות. באזור הצפוני וההררי של המחוז, הרי המטרה והפארק הלאומי בוק, מהווים מוקד משיכה לשוחרי הטיולים בטבע. כמו כן פועלות במחוז מרחצאות מרפא רבים, בחלקם בעלי תכונות מרפא ייחודיות.
ישעיה וולטפרייד

רבי ישעיה וולטפרייד מפשדבורז' (ה'תקי"ח-ד' באלול ה'תקצ"א) היה רב אדמו"ר חסידי, אבי שושלת פשדבורז'.

ביוגרפיה

נולד בשנת ה'תקי"ח לרבי מאיר מלאסק, לאחר נישואיו לנעכא בתו של רבי דן לוינברג עבר לפשדבורז'. בעיר זו למד בחברותא עם היהודי הקדוש מפשיסחא. לבקשת החוזה מלובלין השפיע עליהם רבי דוד מלעלוב לנסוע אל החוזה שחיבבו ביותר וקרא לו "ארון הספרים שלי". לאחר פטירתו, למד אצל היהודי הקדוש מפשיסחא ורבי דוד מלעלוב.
בשנת ה'תקמ"ח, בעקבות הוראתו של רבי נטע אייבשיץ (רבה האחרון של העיר), מונה לרבה של פשדבורז'. בשנת תקע"ה התרכזו סביבו עדת חסידים ומינוהו לאדמו"רם. היה ידוע בדורו כבעל רוח הקודש ורבים נהרו לפתחו.
נפטר בד' באלול ה'תקצ"א, ונקבר בפשדבורז'. לאחר השואה שוקמה המצבה על קברו בפשדבורז'. בנו, רבי עמנואל, מילא מקומו.
דברי תורתו נלקטו בספר "דברות חיים". כן הובא מתורתו בספרים: "תורת החסידות", "בית יעקב", "ביאורי החסידות", "תפארת שלמה על התורה" ו"תפארת שלמה".
פיליפ הראשון, מלך צרפת

חייו

פיליפ היה בנם של אנרי הראשון מלך צרפת ושל הנסיכה אן מקייב. עם מותו של אביו ב-4 באוגוסט 1060, הוכתר פיליפ למלך צרפת כשהיה בן שמונה שנים בלבד. היות שהיה קטין, שימשה אמו כעוצרת בשמו עד 1066. ב-1072 נשא המלך פיליפ הראשון לאישה את ברטה, בתו של פלוריס הראשון דוכס הולנד, שילדה לו שני ילדים. ב-1091 התאהב בברטראד ממונפורט, אשתו של פולק הרביעי רוזן אנז'ו ואמו של פולק החמישי, והתגרש מאשתו ברטה. ב-15 במאי 1092 נשא לאישה את ברטראד, שילדה לו שלושה ילדים נוספים. ב-1094 נודה פיליפ הראשון על ידי איג בישוף העיר ליון, בשל גירושין ונישואין שנעשו ללא הסכמת הכנסייה. בנובמבר 1095 אושר הנידוי על ידי האפיפיור אורבנוס השני, במועצת הכנסייה שהתקיימה בצרפת בעיר קלרמון. הנידוי בוטל והוטל מחדש מספר פעמים, אחרי שהמלך הבטיח להיפרד מברטראד ולא עמד בדיבורו, אך אחרי 1104 הנידוי לא חודש עוד. ב-1098 נעשה לואי, בנו בכורו של פיליפ הראשון, שותף לכתר אביו. ב-1108 נפטר המלך פיליפ הראשון ובנו לואי ירש את כתרו.
מ-1068 עד 1076 עסק פיליפ הראשון בהרחבת ממלכתו, וכבש את אזור הגבול עם דוכסות אנז'ו. ב-1076 תמך ברובר וויליאם, בניו של ויליאם הכובש מלך אנגליה, שלחמו נגד אביהם על השלטון בנורמנדיה. ב-1077 חתם על הסכם שלום עם ויליאם הראשון מלך אנגליה ודוכס נורמנדיה, שחדל מניסיונותיו לכבוש את חבל בראטן. ב-1082 סיפח לצרפת את אזור הגבול עם נורמנדיה, וב-1100 השתלט על העיר בורז' שבמרכזה של צרפת. הוא לא היה רשאי להשתתף במסע הצלב הראשון (1096–1099), משום שהיה מנודה על ידי הכנסייה, אך אחיו איג לקח בו חלק נכבד. ב-1108 נפטר פיליפ הראשון ונקבר במנזר סנט-בנואה שעל גדות הנהר לואר. בנו בכורו לואי ירש את הכתר בשם לואי השישי.
יהושע בוימל

הרב יהושע בוימל (בכתיב יידי: בוימעל; באנגלית: Joshua Baumol; תר"ם, 1880 – ד' באלול ה'תש"ח, 8 בספטמבר 1948) היה רב בגליציה ובארצות הברית, מחבר הספר "עמק הלכה".

ביוגרפיה

נולד בעיירת המרפא קרושצ'ינקו (Krościenko) שבגליציה, לרב נחום (נכד מהר"ם מטיקטין), שהיה רב המקום הראשון, לפנים רבה של שצבניץ (שצ'אווניצה ויז'נה) וחסיד שינאווא, ולשרה בת רבי מאיר רפאל ציגלר (נרצחה בשואה בכ"ד באב תש"ב). אחיו היו נפתלי הרץ, מחבר השו"ת "אמרי שפר", והרב יואל משה, אביו של הרב יוסף מרדכי בוימל ושל הרב יהושע בוימל שהיה רבה של אופוצ'נו, תלמידו של הרב מאיר שפירא ונרצח בשואה. תחילה למד אצל אביו, ועוד בילדותו עבר ללמוד בעיר טרנוב ונודע בשם "העילוי מטארנא". כשהיה בן 13 פגש ברב שמואל אנגל מרדומישל שהתרשם ממנו וסמכו לרבנות. כמו כן סמכו הרב בנימין אריה הכהן וייס מצ'רנוביץ'. לאחר פגישה עם האדמו"ר מוויז'ניץ הובא לישיבת ויז'ניץ וכיהן כראשה משנת 1908 ועד שנת 1911. זמן לא רב לפני פרוץ מלחמת העולם הראשונה נקרא לשמש רבה של סלטין שבבוקובינה, עם פרוץ המלחמה נמלט לבוהמיה, וכיהן כרב בקהילת "מחזיקי הדת" ברין. 
הרב בוימל היגר לארצות הברית בשנת תר"פ 1920 והיה לרב קהילת "עדת ישורון" בשכונת ויליאמסבורג שבברוקלין. באותה תקופה קיבל מכתב סמיכה נלהב מהאדמו"ר ממונקאטש. בוימל היה חבר אגודת הרבנים (UOR), והיה פעיל בוועד הכשרות שלהם, ושימש למשך זמן-מה כסגן-נשיא הוועד. היה גם ממקימי אגודת ישראל באמריקה, קבוצה לעזרה ליהודי אמריקה החרדים, היה נשיאה הראשון, ושימש במשך שנים כיושב ראש הוועד הפועל של אגודת ישראל.
הוא הוכר על ידי רבנים ופוסקי הלכה אחרים כפוסק חשוב, והופנו אליו שאלות רבות בנושאי השעה. בין השאר הופנו אליו שאלות בנושא האינקובטור (עמק הלכה ח"א סימן מ"ה), בנושא אבקת חלב (ח"א סימן נ"ו), על היתכנות השימוש בבדיקת פוליגרף בבית דין (ח"ב סימן י"ד), ומספר שאלות בנושאים מסובכים דוגמת השואה ועגינות. עבודתו המרכזית היא שו"ת "עמק הלכה", שנדפס בשני כרכים: הכרך הראשון בתרצ"ד והשני בשנת תש"ה, ושוב בשנת 1976, בתוספת חיבור נוסף בשם "שלושה דורות" שעוסק בתולדות המשפחה מאת בעלה של בתו פרידה ובן אחיו רבי יוסף מרדכי שהיה רבה של קראון הייטס בשנת 1976. בשנת תשס"ח יצאה בניו יורק מהדורה מחודשת על ידי מכון גנזי דוד. הוא הותיר אחריו כתבי יד רבים, שלא ראו עדיין אור, ובהם שאלות ותשובות נוספות, חידושים על התלמוד ועל התנ"ך ודרשות.
נפטר בברוקלין בהיותו בן 67 בעקבות התקף לב, ונקבר בבית הקברות בית דוד בלונג איילנד. הותיר אחריו את אשתו הענא בת שבתאי ויינברגר, בן ושלוש בנות.
אחד מנכדיו הוא הרב נחום לאם מישיבה יוניברסיטי. בספר "עמק הלכה" מצטט הרב בוימל דברים משל נכדו הצעיר, ועונה לשאלותיו בהלכה.
אלגברה ריבועית

במתמטיקה, אלגברה ריבועית היא אלגברה לא אסוציאטיבית (עם יחידה) A שכל איבר שלה שייך להרחבה דו-ממדית של שדה הבסיס. הדוגמה הבולטת לאלגברה כזו היא אלגברת הרכב, כגון אלגברת קווטרניונים, ובפרט אלגברת המטריצות . באופן כללי יותר, כל אלגברה המתקבלת מבניית קיילי-דיקסון היא ריבועית. 
ה"ריבועיות" של אלגברה אינה תלויה בשדה הבסיס, כלומר, היא נשמרת תחת הרחבת סקלרים, ואינה נולדת מהרחבה כזו. כל אלגברה ריבועית היא אלגברה בעלת חזקות אסוציאטיביות במובן החזק.

הגדרה

כחלק מן ההגדרה, אלגברה ריבועית מצוידת במבנה נוסף: לכל איבר  קיימים  כך ש- . אם המאפיין של שדה הבסיס הוא 2, דורשים שהפונקציה t תהיה ליניארית. הליניאריות הזו נובעת מן ההגדרה בכל מאפיין אחר, אבל במאפיין 2, יש אלגברות בוליאניות שכל איבר שלהן שייך להרחבה דו-ממדית, אבל אינן ריבועיות (משום שלא ניתן לבחור את t כך שתהיה ליניארית). כשהמאפיין אינו 2, הפונקציה n היא תבנית ריבועית כפלית: , ואם היא אינה מנוונת, A נעשית אלגברת הרכב. אלגברה ריבועית אלטרנטיבית היא אלגברת הרכב אם ורק אם תבנית הנורמה אינה מנוונת.
נניח שהמאפיין של שדה הבסיס אינו 2. הליניאריות של t מפרקת את האלגברה לסכום ישר , כאשר  הוא אוסף הווקטורים ה"טהורים" של האלגברה. יש התאמה בין אלגברות ריבועיות  לבין זוגות סדורים של פעולה בינארית אנטי-סימטרית , ותבנית ביליניארית . התאמה זו לאוסף "פרוע" של אובייקטים מראה שאין טעם לנסות למיין אלגברות ריבועיות, אלא אם הן מקיימות תכונות אלגבריות נוספות. J.M. Osborn הראה שהממד של אלגברה ריבועית שבה כל האיברים הפיכים, ושבה כל שני איברים יוצרים תת-אלגברה מדרגה 2 או 4, הוא חזקת-2.
סיילור מון

תקציר העלילה

העלילה סובבת סביב הגיבורה הראשית, אוסגי צוקינו ילדת בית ספר רגילה שנמצאה על ידי חתולה מדברת בשם לונה. אוסגי לומדת שבקרוב מאוד כדור הארץ יותקף על ידי ממלכת האופל (באנגלית: Dark kingdom) שבעבר הרחוק השמידו את ממלכת הירח. כוחותיה הרדומים של אוסגי מתעוררים ובעזרת הכוחות החדשים שלה, היא וחבריה הרבים יוצאים להגן על כדור הארץ.
אוסגי לוקחת את זהותה של סיילור מון, כשהעלילה מתקדמת היא לומדת יותר על טבע האויבים שלה, על חייה הקודמים, על הגורל שלה ועל עתיד מערכת השמש. אוסגי מתחילה בעונה הראשונה כילדה בכיינית וילדותית ואף מקנטרת על כובד גורלה והאחריות שהוטלה עליה, אך במשך הזמן והעונות תכונות אלו באישיותה מפנים מקום לדמות גיבורה אצילית יותר וטובת לב.
הסדרה סיילור מון מורכבת מחמש עונות שלכל עונה סיפור ועלילה משלה כאשר ניתן להתייחס לכל עלילה כסאגה. לסאגה והעונה הראשונה לא ניתן שם, השנייה נקראת סאגת הירח השחור (באנגלית: Black Moon בעונה Sailor Moon R), הסאגה השלישית נקראת סאגת האינסוף (באנגלית: Infinity בעונה Sailor Moon S) הסאגה הרביעית נקראת החלום (Dream בעונה Sailor Moon SuperS) והסאגה החמישית והאחרונה נקראת סאגת הכוכבים (באנגלית: Stars בעונה Sailor Stars).

קבלת הסדרה בעולם

במקור האנימה הייתה אמורה לרוץ רק שישה חודשים עם הסדרה המקורית של סיילור מון, עקב הפופולריות העצומה ביפן לאנימה, נוספו לה עוד 4 סדרות (עונות). הסדרה קיבלה מקום שידור בשעות השיא ביפן וקיבלה רמות רייטינג מעל ל 25%. מבחינת מסחור, הרווח הנקי ממוצרי המותג הגיעו ל 4.5 מיליארד במשך שלוש שנים בלבד. והסדרה נחשבת לאחת האנימות והסרטים המצוירים הכי פופולריים בעולם ואף צברה פופולריות עצומה מחוץ ליפן במדינות כמו צרפת, איטליה, ספרד, הונג קונג ובמיוחד בארצות הברית, והסדרה נחשבת כגורם שהשפיע על בנות מכל העולם לפנות אל מאנגות השוג'ו, ואף הגדיל את פופולריות הז'אנר.
הסדרה שובחה עקב הדמויות הרבות והמגוונות הפונות לקהל רחב מאוד של אנשים], עלילות מפותחות ומורכבות ושינוי פני הג'אנר של השוג'ו והילדות הקסומות בכללותו.
בישראל, האנימה שודרה בערוץ הילדים בדיבוב לעברית שאותו ביימה אפי בן ישראל.
העונה הראשונה שודרה ב-20 בינואר 2011, ומתחילת הקיץ של אותה השנה (1 ביולי) החלו לשדר את שאר העונות בזו אחר זו, עד ל-5 בינואר 2012.
לקראת סופה של העונה הרביעית הוחלפו מיכל רשף (אוסגי/ מון) ואלעד סמוכה (אמי/ מרקורי) בהדר שחף (כאוסגי) ושירה נאור (כאמי), אך באמצע העונה החמישית שבה מיכל רשף לדבב את דמותה של אוסגי עד לסוף הסדרה.
אוראו

אוראו (אנגלית: Oreo) הוא השם המסחרי של עוגיות-סנדוויץ' פופולריות המיוצרות על ידי חטיבת נביסקו שבתאגיד המזון קראפט. העוגיות מכילות מילוי מתוק לבן, והוא נמצא בין זוג ביסקוויטים בטעם שוקולד.
אוראו היא ככל הנראה העוגייה הנמכרת ביותר במאה ה-20, וישנן הערכות כי מאות מיליארדים מהן נמכרו מאז השקתן .

היסטוריה

עוגיות אוראו הוצאו לשוק על ידי חברת נביסקו בפברואר 1912. השוק הבריטי היה יעדה הראשון של החברה. בתחילה היו העוגיות בצורת "תלולית" ובשני טעמים- "קרם" ו-"מקצפת לימון" (מרנג לימון). הן נמכרו עבור 30 סנט לפאונד בתוך קופסאות שימורים עם מכסה זכוכית אשר איפשר להביט בעוגיות אשר בקופסה.
בשנות ה-20 של המאה ה-20, בשל הפופולריות הגדולה של טעם הקרם על פני הלימון, הפסיקה החברה לייצר את העוגיות בטעמו של האחרון. בשנת 1952 יצאה העוגיה בצורתה המוכרת כיום.
בשנת 2000 נרכשה חברת נביסקו, יצרנית העוגיות, על ידי חברת פיליפ מוריס, ומוזגה בתוך תאגיד המזון קראפט שבבעלותה.
ישנן תאוריות רבות לגבי מקור שמן של העוגיות. אחת גורסת למשל כי המקור הוא במילה היוונית Oreo שמשמעותה הר או גבעה.
העוגיות נמכרות בישראל. הן מיובאות ממפעל נביסקו בספרד על ידי א. סיימן סחר בע"מ.

סוגים שונים

פרט לעוגיה "הקלאסית", בעולם משווקים סוגים שונים רבים של עוגיות אוראו הנבדלות בטעמים ובצורות. ביניהן- "אוראו מוזהבות" - העוגיות הן בטעם וניל, "מיני אוראו" - גרסה ממוזערת של אוראו, "אוראו ממולאות כפליים" - המכילות כמות כפולה של קרם, ועוד עוגיות בטעמים, גדלים או כמויות שונות. בארצות הברית משווקים גם מעדני חלב תחת השם אוראו והגביעים ממולאים כך שיש בהם שתי שכבות "שחורות" בטעם שוקולד, כמו העוגייה, וביניהן שכבה לבנה בטעם וניל. כמו כן, נמכרות בישראל ובשאר העולם גליליות אוראו, במארזים מותאמים למוצר. יש מעל מ-63 טעמים של אוראו בכל העולם.
איולף הקטן

איולף הקטן (בנורווגית: Lille Eyolf) הוא מחזה בשלוש מערכות, פרי עטו של המחזאי הנורווגי הנריק איבסן. המחזה הוצג לראשונה ב-12 בינואר 1895 בדויטשס תיאטר בברלין.

תקציר העלילה

"איולף הקטן" מגולל את סיפורה של משפחת אלמרס. בראשית המחזה, האב, אלפרד, זה עתה שב מטיול בהרים. בעודו שם, הוא החליט להתמקד מעתה ואילך בגידול בנו איולף, במקום להמשיך לעבוד על ספרו "האחריות האנושית". למרות שאיולף מתואר כ"עיניו יפות ונבונות"  הוא סובל משיתוק באחת מרגליו, ולכן הוריו מגוננים עליו. הוא משתוקק יותר מכל דבר אחר להיות ילד רגיל, אולם אביו יודע שהדבר אינו אפשרי. מכיוון שכך, אלפרד מעוניין לדחוף את איולף לעבר ייעוד אינטלקטואלי נעלה יותר.
מייד אחרי-כן מבקרת בבית משפחת אלמרס אשת העכברים, אישה המסוגלת לכשף עכברים, כך שהם הולכים בעקבותיה לים, שם הם טובעים. היא עוזבת כשמודיעים לה ששירותיה אינם נחוצים, ואיולף הולך אחריה, בלי שמבחינים בכך אלפרד, אשתו ריטה ואחותו אסטה. כשאיולף נעלם, אלפרד מספר לריטה על תוכניתו להיות אב טוב יותר לאיולף כדי לאפשר לו להיות מאושר. בזמן שהוא מספר את סיפורו, מבקר את המשפחה בורגהיים, מהנדס, שמעוניין באסטה. אסטה ובורגהיים יוצאים לטייל, אנו למדים על קנאותה של ריטה לאלפרד, בין השאר היא אומרת שהייתה מעדיפה שאיולף כלל לא היה נולד, מכיוון שהוא גוזל ממנה את תשומת לבו של אלפרד. שיחתם של ריטה ואלפרד מופרעת בשל שובם של אסטה ובורגהיים, ואחר-כך על ידי קולות צעקות מהים, שמגלים שאיולף טבע כשהוא הלך אחרי אשת העכברים לים.
למטה בחוף הים, אלפרד מתאבל ואסטה מנחמת אותו. ריטה ובורגהיים הולכים אחריהם. במהלך השיחה ביניהם, ריטה אומרת שהיא צריכה את אלפרד רק לעצמה, בעוד אלפרד מגלה שהוא נשא את ריטה לאישה כדי להיטיב עם אסטה. הם גם מאשימים זה את זו בפציעתו של איולף (כשהיה תינוק, הוא נפל מהשולחן כשהם התעלסו), כשאלפרד מאשים את ריטה באומרו:
"אז הופעת את – את, את – ומשכת אותי אליך פנימה." 
ובכך היא הסיתה אותו מחובתו להשגיח על איולף.
בורגהיים ואסטה חוזרים, ובורגהיים מנסה שוב בחוסר הצלחה לשכנע את אסטה להתחתן איתו. אולם, כשאלפרד וריטה מבקשים ממנה להישאר איתם כדי לתפוש את מקומו של איולף, ובכך להקל במידת מה את נקיפות המצפון והבעיות בנישואיהם, אסטה מחליטה להתחתן עם בורגהיים וללכת בעקבותיו לצפון. כשאלפרד ממשיך להביע את מורת רוחו מלהיות הבעל שריטה מצפה ממנו שיהיה, היא משתפת אותו בתוכניתה החדשה לנסות ולהיטיב את חייהם של הילדים העניים ולחיות למטה ליד הים. כאן אלפרד רואה משהו חיובי בריטה, והוא מחליט להישאר איתה, כך שיחדיו יוכלו לכפר על טעויותיהם.

עיבודים

הפקה של "איולף הקטן" נעשתה במסגרת סדרת האנתולוגיה של הBBC "מחזה החודש" ביולי 1982. כיכבו בה אנתוני הופקינס כאלפרד ודיאנה ריג כריטה.
המחזה "גברת אפלק" של סמואל אדמסון מעביר את זירת ההתרחשות לחופה של קנט בשנות החמישים. הצגת הבכורה התקיימה בתיאטרון המלכותי הלאומי בינואר 2009 וזכתה לביקורות מעורבות.    
הסרט ג'אזיר, בבימויו של הבמאי ההודי גובינד נילאני (Govind Nihlani), הוא גרסה מודרנית המבוססת על המחזה. בסרט ההודי משחקים כוכבים כמו רטנה פטאק, ראג'יט קאפור ומיטה ואשישט. ואנראג' בהאטיה הלחין את הפסקול לסרט.
הסרט The Frost, בבימויו של הבמאי הקטלוני פראן אאודי, הוא גרסה מודרנית של הסיפור.
יוקאדומה

גאוגרפיה

יוקאדומה ממוקמת כ-192 ק"מ מבירת המחוז ברטואה וכ-400 ק"מ מבירת המדינה יאונדה. בנוסף העיירה נמצאת כ-31 ק"מ מהגבול של קמרון עם הרפובליקה המרכז-אפריקאית וכ-168 ק"מ מהגבול של קמרון עם הרפובליקה של קונגו.

אקלים

הטמפרטורה הממוצעת היא 20 מעלות צלזיוס. החודש הכי חם הוא מרץ (22 מעלות צלזיוס). החודש הכי קר הוא אוגוסט (19 מעלות צלזיוס). כמות המשקעים הממוצעת היא 1,878 מילימטרים בשנה. חודש ספטמבר הוא החודש שיש בו הכי הרבה גשם (276 מ"מ גשם), וחודש ינואר הוא החודש שיש בו הכי פחות גשם (25 מ"מ גשם).

תנועה ותחבורה

יוקאדומה ממוקמת ליד הכביש המחוזי P4 והכביש D78.

בריאות

ביוקאדומה יש בית מרקחת ובית חולים.
כלת הים

העלילה

במוסך צדדי בעיר יפו מתנהל סיפור אהבה בסתר בין מלי ותאופיק, העובד עם אביו, חסן, במוסך של ראובן. מאיר מתגלה כדמות חסרת סבלנות, הוריו גוערים בו על שאינו מתנהל כראוי במוסך. הוא נעלם לכמה שעות ואיננו לוקח אחריות. מאיר מתנגד להוריו ובמיוחד לאימו. מאיר מתחצף לאימו והיא מחליטה לזרוק אותו מהבית. אך ראובן דואג היכן ישן הלילה... במקביל מתפתח סיפור האהבה בין מלי ותאופיק. מלי בהיריון. הם מחליטים לנסוע לחו"ל על מנת להתחתן. תאופיק מבקש ממאיר שיאשר לו לצאת לשעה, מן העבודה, לסידורים. מאיר מתנגד ומאיים שאם ייצא יאבד את מקום עבודתו. מלי מנסה להגן על תאופיק. מאיר מסרב לה. תאופיק יוצא. מאיר צועק אליו, שאם הוא יוצא אין טעם שישוב לעבודתו. תאופיק מטפל בכרטיסי הטיסה ובסידורי נישואיו עם מלי. כאשר הוא שב מסידוריו, מאיר מודיע לו שהוא פוטר. אך ראובן מתערב ומחזיר אותו לעבודתו. מאיר זועם, זורק חפצים ועוזב את המוסך בכעס רב. ראובן מבקש מחסן לאסוף אותם.
בביתם, אוסי מתגלה כדמות אנוכית, כולם צריכים לטפל בה וברגליה, היא כמעט לא עושה דבר בבית, רק מנהלת אותו בפקודות, וכואבת את עזות המצח של מאיר. ייתכן שזו הסיבה שהיא איננה מבחינה כלל במצבה של ביתה האהובה.
במוסך מתרחשת קטטה שהופכת לאלימות, בין מאיר ותאופיק, אשר בסופה מאיר נפצע אנושות ומובל לבית החולים. שם נקבע מותו. במקביל לאבל הנורא של המשפחה, מלי מנסה להתמודד לבדה עם ההיריון. תאופיק נעצר ונלקח למשטרה. במשפט נקבע עונשו לשבת בכלא. מלי לא מספרת להוריה מי האב, עד שהיא נשברת כי איננה יכולה להתמודד לבדה עם ההפלה המלאכותית, ולבסוף מספרת להוריה שהיא בהיריון, אך שומרת שמו של תאופיק בליבה. היא מצליחה לשכנעם לעבור דירה. והם עוברים. מלי מולידה את ביתה שירן. הוריו של תאופיק נוסעים לבקרו בכלא ובמונית, מתפללים רבות לשחרורו המהיר. תאופיק משתחרר כעבור תשע שנים ולאחר הורדת שליש מעונשו. תאופיק יוצר קשר טלפוני עם מלי, המסרבת לדבר עמו, תחילה. הוא ממשיך להתקשר אליה. במקביל מתגלה אהבתם של ראובן ואוסי לנכדתם, שירן. הם אינם יודעים שהיא ביתו של תאופיק. לכן כאשר מוזכר שמו בבית, אוסי אומרת בכאב, שהרוצח של בנה עומד לצאת לחופשי. מלי לא מגיבה. מלי קובעת פגישה עם תאופיק ברמת-גן. אך בראותה אותו שם, היא מסתובבת לאחור ונעלמת חזרה לבית הוריה. מלי כותבת מכתב להוריה ובו היא חושפת את סוד לידתה של שירן ואת שמו של אביה, תאופיק. מלי עוברת עם שירן להתגורר אצל דודתה. ההורים המומים, מגיעים מייד לבית דודתה. ומנסים לקחת את הילדה אליהם. מבקשים ממלי לא לחשוף את סודם לתאופיק. בתמונה האחרונה, האידילית משהו, של הסרט רואים את שירן משחקת על סלע בשפת הים, ומלי יושבת לא הרחק. תאופיק מגיע, מתיישב ומתבונן בביתו.
פיטר קראוזה

קריירה

בשנת 1987 ביצע את תפקיד משחק הראשון שלו בסרט "Blood Harvest" בתפקיד סקוט.  
בתחילת שנות ה-90 ביצע קראוזה מספר הופעות אורח בסדרות טלוויזיה מוערכות כמו "סיינפלד", "בברלי הילס 90210", "אלן". בשנת 1996, נכנס קראוזה כדמות אורחת לסיטקום "סיביל" במשך 4 עונות. ב-1997 שיחק בקומדיה הרומנטית "חיי האהבה" לצד קארלה גוג'ינו. בשנים 1998-2000 השתתף קראוזה בתוכנית הבידור של ABC כדמות ראשית, "Sports Night". 
קראוזה כיכב כדמות הראשית בסדרת הדרמה של HBO, "עמוק באדמה" במשך 5 עונות (2001-2005). הוא קיבל 7 מועמדויות שונות (כולל 3 מועמדויות לפרס אמי) בשל גילום התפקיד של נייט פישר. 
בשנת 2004 שיחק בתפקיד האנק אוונס בסרט "אהבה במקום אחר" לצד נעמי ווטס.  
בשנת 2008 שיחק בסדרת הדרמה "כסף, דארלינג" ברשת ABC את דמותו של ניק ג'ורג', עורך דין אידיאליסט, לצידו דונלד סאת'רלנד. ב-2009 שב לעונה השנייה של הסדרה.  
בשנת 2010 כיכב בתור אדם בריוורמן בסדרה של NBC, "הורים במשרה מלאה", אשר מבוסס על הסרט משנת 1989 "הורים במשרה חלקית". פיטר קראוזה משחק בסדרה מבית היוצר של שונדה ריימס (האנטומיה של גריי) תופסת (the catch) ,בה הוא משחק את הארוס של אליס (מיריי אנוס) אשר היא מחפשת אחריו לאחר היעלמותו בשל חוב כספי אשר צריך להשלימו עם שותפיו. סדרה זאת נוצרה ב-2016. 
בשנת 2017 החל לככב בסדרה המשטרה "מוקד 911" בגילום התפקיד רוברט "רובי" נאש. ב-2018 שב לשחק בעונתה השנייה. ב-2018 שיחק בסרט הקולנוע הביוגרפי "ג'ודי הקדושה" בכיכובה של מישל מונאהן.
LSASS

שירותי מערכת משניים של רשות האבטחה המקומית (באנגלית: Local Security Authority Subsystem Service או LSASS) הוא תהליך במערכות הפעלה חלונות מבית מיקרוסופט האחראי לאכיפת מדיניות האבטחה במערכת.
השירות מבצע אימות משתמש מול המתחברים אל תחנת הקצה או השרת, מטפל בשינוי סיסמה, יוצר אסימוני גישה ומתעד אירועים ביומן האבטחה.
סיום מאולץ של תהליך זה יגרום לאיבוד האימות מול משתמש המחובר ויגרום להפעלה מחדש של המערכת.
קובץ lsass.exe הנמצא בנתיב הבא: WINDIR%/system32/lsass.exe% הוא קובץ מערכת חיוני וככזה הוא מהווה מטרה פופולרית בפני תוקפים פוטנציאלים.
במידה ותהליך lssas מופיע יותר מפעם אחת במנהל המשימות ואינו רץ מספריית המקור, משמעות הדבר היא שמדובר בוירוס, תוכנת ריגול או סוס טרויאני.
פיבי רוגורו

תחילת דרכה

רוגורו נולדה בקניה וחייתה עם הוריה בנאקורו עד שעברה ללימורו עם אמה, אחרי שהוריה התגרשו. בגיל 11, עברה לגור באנגליה.
לאחר סיום התיכון בפיטרבורו, בממלכה המאוחדת, היא המשיכה ללימודי תואר ראשון ביחסים בינלאומיים ואנתרופולוגיה באוניברסיטת לונדון. היא בחרה בתואר המשולב מתוך עניין להבין תרבויות שונות ורעיונות הקשורים בהם, כמו שהיא גם מאמינה בשוויון מגדרי והצמה נשית באמצעות חינוך, קולנוע, ופיתוח. היא סיימה את התואר ביולי 2018.

הסרט בונה הקריירה

רוגורו חוותה את הפריצה הגדולה שלה בתור הקנייתית הראשונה לזכות בפרס בינלאומי ב-2014, בגיל 17, בתחרות העבדות המודרנית שנערכה בלונדון. היא זכתה בפרס "יוצרת הקולנוע הצעירה" עם סרטה "Saidia". ייחוד הסרט גם היה בשל התקציב הנמוך שלו, שכן הוא צולם כולו בעזרת מכשיר iphone 4s.
Music (שיר)

רקע וכתיבה

השיר נכתב והופק על ידי מדונה עצמה ומירוואיס אחמדזי. מבחינה לירית השיר מדבר על הכוח של המוזיקה לאחד ולקרב בין אנשים. מבחינה מוזיקלית השיר הוא שיר דאנס-פופ ואלקטרו-פופ וגם קולה של מדונה מכיל אפקטים אלקטרונים. 
השיר קיבל ביקורות חיוביות ממבקרי המוזיקה אשר שיבחו את ההפקה הקליטה של השיר ועל כך שהוא ידידותי למועדונים.

הצלחה

השיר זכה להצלחה אדירה כאשר הגיע למקום הראשון ב-25 מדינות ביניהם אוסטרליה, קנדה, איטליה, ניו זילנד, בריטניה וארצות הברית. בארצות הברית השיר הפך לשיר ה-12 שלה להגיע למקום הראשון מה שהפך אותה לאמנית הנשית השנייה עם הכי הרבה שירים שהגיעו למקום הראשון במצעד.  
בנוסף, השיר גם היה לשיר ששהה הכי הרבה שבועות במקום הראשון במצעד שירי הדאנס לשנת 2000 כאשר שהה שם 5 שבועות. בנוסף הוא גם נחשב לשיר הדאנס השני הכי מצליח בעשור הראשון של המאה ה-21 בארצות הברית אחרי שיר אחר שלה, "Hung Up". 
השיר הפך לשיר הנמכר ביותר לשנת 2000, עם מכירות של 7.1 מיליון עותקים בעולם מה שגם הופך אותו לאחד מהשירים הנמכרים ביותר בכל הזמנים.

וידאו קליפ

הקליפ לשיר בוים על ידי ג'ונאס אקרלונד ומציג את מדונה וחבריה עושים מסיבה בלימוזינה. על מנת לקדם את השיר ביצעה אותו מדונה בטקס פרסי ה-EMA ובטקס פרסי הגראמי. בנוסף ביצעה את השיר ב-5 מסיבובי ההופעות שלה כאשר האחרון מביניהם היה, "Rebel Heart Tour".
בנוסף לכך, השיר היה מועמד ל-2 פרסי גראמי בקטגוריות "הקלטת הדאנס הטובה ביותר" ו"הביצוע הנשי הווקאלי הטוב ביותר בשיר פופ".